**Predkladacia správa**

Región západného Balkánu patrí medzi priority zahraničnej politiky Slovenskej republiky. Vývoj v regióne má podstatný vplyv na situáciu v strednej Európe, čo je jedným z dôvodov prečo je prioritou našej zahraničnej politiky, spolu s významnými historickými väzbami medzi oboma regiónmi. Slovenská republika priebežne aktívne prispieva k obnove stability a regionálnej bezpečnosti; podporuje rozvoj a budúcu prosperitu tohto regiónu v rámci európskych a euroatlantických štruktúr.

Územie Kosova zostáva naďalej jednou z najmenej stabilných oblastí v regióne západného Balkánu. Celkové zvýšenie napätia v regióne západného Balkánu preukazujú opodstatnenie pokračovania plnenia úloh vojenskej operácie Kosovo Force (ďalej len „KFOR“) Organizácie Severoatlantickej zmluvy (ďalej len „NATO“) v súlade s mandátom Bezpečnostnej rady OSN.

Vzhľadom na skutočnosť, že región západného Balkánu aj naďalej zostáva jednou z priorít zahraničnej politiky SR, navrhuje sa obnovenie pôsobenia OS SR v operácii KFOR. Vyslanie do 150 príslušníkov OS SR do operácie KFOR má potenciál prispieť k posilneniu postavenia Slovenskej republiky v regióne západného Balkánu; zvýšeniu kredibility Slovenskej republiky v rámci NATO; a v neposlednom rade aj k zvýšeniu bezpečnosti v regióne.

Slovenská republika sa bude podieľať na plnení úloh KFOR na základe medzinárodno-právneho mandátu, ktorý predstavuje Rezolúcia Bezpečnostnej rady OSN č. 1244 z roku 1999. Vzhľadom na skutočnosť, že Slovenská republika neuznala jednostranné vyhlásenie nezávislosti Kosova, sa OS SR zdržia pri plnení úloh vo vojenskej operácii KFOR akýchkoľvek úkonov, ktoré by mohli predstavovať uznanie Kosova ako štátu (napr. výcvik kosovských bezpečnostných síl).

Návrh je predkladaný v súlade s čl. 86 písm. l) Ústavy Slovenskej republiky, na základe ktorého podlieha súhlasu Národnej rady Slovenskej republiky každé vyslanie príslušníka ozbrojených síl Slovenskej republiky na plnenie úloh mimo územia Slovenskej republiky, ak toto vyslanie nepatrí podľa Ústavy Slovenskej republiky do vymedzenej právomoci vlády Slovenskej republiky.

Predkladaný návrh má vplyv na rozpočet verejnej správy. Rozpočtové krytie vyslania príslušníkov ozbrojených síl Slovenskej republiky do vojenskej operácie KFOR je zabezpečené v rámci rozpočtu kapitoly Ministerstva obrany Slovenskej republiky. Materiál nemá vplyv na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Materiál bol predmetom skráteného medzirezortného pripomienkového konania a na rokovanie vlády Slovenskej republiky sa predložil bez rozporov.

S predkladaným návrhom vláda Slovenskej republiky vyslovila súhlas na 67. rokovaní vlády Slovenskej republiky konanej dňa 15.01.2025.